google/wiki40b huggingface dataset:
Kondareddier

Kondareddier også kalt konda reddy og pandava reddi er en folkegruppe i delstaten Andhra Pradesh i India, der de er bosatt i distriktene East Godavari, West Godavari og Khammam. Folket taler telugu. Kondareddiene har drevet med jordbruk og vært landarbeidere, og har tradisjonelt vært ansett som dyktige innhøstere. De har også skaffet seg inntekter fra skogen. Kondareddifolket bekjenner seg til hinduismen. I 2001 ble kondareddiene folketalt til 83 096 i delstaten Andhra Pradesh. Kondareddifolket har status som anerkjent urfolk, scheduled tribe, i delstaten Andhra Pradesh. Det finnes også grupper av dette folket i delstaten Tamil Nadu, der de kaller seg ganjama redid, samt i Kerala.
Kampene i Vinjesvingen

Kampene i Vinjesvingen foregikk i mai 1940 i Vinje kommune i Telemark. Det var ved siden av Hegra festning i Trøndelag et av de to siste stedene i Sør-Norge der norske styrker gjorde motstand under invasjonen i Norge under andre verdenskrig.

Strategien

Under kommando av løytnant Thor Olaf Hannevig holdt de norske stillingen mot overlegne tyske styrker fram til 5.mai 1940. Hannevig hadde sikret seg forsyninger av våpen, utstyr og drivstoff fra militære lagre på Heistadmoen, kort tid før tyske styrker nådde Kongsberg. Utstyret ble fraktet til Vinje og Vågsli i Telemark, hvor Hannevig etablerte en militærstyrke som ble kjent under navnet Telemark infanteriregiment. Planen gikk ut på å hindre tysk fremmarsj vestover gjennom Telemark og Setesdal, og å støtte alliert innmarsj fra vest.

Norske våpen

Det norske forsvaret var basert på Krag-Jørgensen gevær, Madsen maskingevær, Colt M/29, og 81 mm bombekastere, i tillegg til landminer og dynamitt for å sprenge bruer og veier.

Kampen

Full mobilisering ble gjennomført i området, og på det meste talte styrken omkring 300 mann, men antallet skiftet. Det var flere trefninger mellom norske og tyske styrker. De norske forsvarerne sprengte bruer og ødela veier for å forsinke tyskerne i sin fremrykking.
Hovedkampen fant sted fra 3. til 5. mai. Store tyske styrker deltok i angrepet, og de tyske tapene var betydningsfulle. Da forsvarerne fikk nyheten om at hele Sør-Norge hadde kapitulert og de allierte hadde gitt opp etter kampene i Åndalsnes, tok Hannevig initiativ til forhandlinger om overgivelse.
Kampene i Vinjesvingen hadde stor symbolsk betydning og ga styrke under en deprimerende okkupasjon.
Den engelske artikkelen som her er oversatt gir litt andre opplysninger enn oppslaget om Thor Olaf Hannevig.
Regjeringen Liinamaa

Regjeringen Liinamaa var Republikken Finlands 57. regjering. Til tross for at de fleste av ministrene var medlemmer av ulike partier var de ikke utpekt til å representere disse i regjeringen som helt og holdet var karakterisert som en upolitisk embetsmannsregjering. Regjeringen, som regjerte i egenskap av et forretningsministerium fra 13. juni 1975 til 30. november 1975, kom i stand da president Urho Kekkonen utlyste nyvalg som skulle avholdes i september 1975. De politiske partiene mislyktes i å bli enig om et regjeringsgrunnlag etter riksdagsvalget i Finland 1975 og Keijo Liinamaas regjering måtte fortsette til slutten av november. I første omgang skulle regjeringen ta hånd om de administrative rutinene og legge fram et budsjett for 1976.
Australian Open 2000

Australian Open 2000 ble arrangert i Melbourne 17. – 30. januar. Australian Open er en Grand Slam-turnering i tennis. Singleturneringen for herrer ble vunnet av Andre Agassi og dameturneringen av Lindsay Davenport begge fra USA.
Kutter (kjølbåt)

Kutter er en en type kjølbåt konstruert av Erling L. Kristofersen. Kristofersen har også konstruert Knarr som er noe større. Begge disse båtene er bygget på en «lest» eller jigg, en byggemetode som Kristofersen fant opp.
Begge båttypene er bygget i "Oregon pine", amerikansk furu. På dekket er det malt seilduk. 
Kutter har et seilareal på 13 m². 
Kutter brukes også som en mer generell betegnelse på et mindre seilfartøy med én mast og opptil to forseil.
Fylkesvei 2244

Fylkesvei 2244 går mellom Nausterstøa og Savalen Turisthotell i Tynset kommune. Veien er 12,5 km lang.
Frem til 2019 hadde veien betegnelsen Fylkesvei 712.
Jalgaon (distrikt)

Demografi

Ved folketellingen i 2011 var det 4 224 442 innbyggere i distriktet, mot 3 682 690 i 2001. Den urbane befolkningen utgjør 31,80 % av befolkningen.
Barn i alderen 0 til 6 år utgjorde 12,16 % i 2011 mot 14,27 % i 2001. Antallet jenter i den alderen per tusen gutter er 829 i 2011 mot 880 i 2001.
Norgesmesterskapet i boksing 1999

Norgesmesterskapet i boksing 1999 ble arrangert 7. februar i Trondheim (kvinner) og 19.-21. mars i Oslo (menn).
Kongepokalen ble vunnet av Victor Strømme. Forbundspokalen ble vunnet av Geir Vestvik. Beste klubb ble Trym IL (Trondheim).
Michel Preud'homme

Klubb

Preud'homme startet karrieren for Standard Liège i 1977, og vant blant annet serien i 1982 og 1983. Deretter gikk Preud'homme i 1986 til KV Mechelen, der han i 1988 var med på å vinne Cupvinnercupen i tillegg til serie- og cupgull. Han gikk videre til SL Benfica, der han bare vant den portugisiske cupen mot slutten av karrieren. Preud'homme la opp som 40-åring i 1999.

Landslag

Preud'homme debuterte på landslaget i 1980 mot Østerrike i en 0-0-kamp. Han var andrekeeper bak Jean-Marie Pfaff fram til etter VM i 1986. Fra da av og til 1994 var han et klart førstevalg på landslaget.
Preud'homme blir regnet blant de beste keeperne av sin generasjon. Kjennetegnene hans var refleksredninger.  Preud'hommes første turnerind ble derfor VM i 1990. Han ble også med i VM i 1994 i året han vant de fleste priser en keeper kan vinne: «Årets keeper» av UEFA, FIFA (under VM, han kom også på VMs All-star-lag) og IFHHS.

Som trener

Preud'homme var trener for Standard Liège to ganger, først fra januar 2001 til 2002, og så fra august 2006 og ut 2007/2008-sesongen. Den første gangen hadde han begrenset suksess, men i den andre lyktes han å vinne serien med Standard Liège for første gang på 25 år. På tross av denne suksessen, valgte han å bytte til KAA Gent i 2009-sesongen. Han sikret en andreplass for laget og en cupseier.
Den 23. mai 2010 ble det bekreftet at Preud'homme erstattet Steve McClaren som manager for FC Twente.Kort tid etterpå vat Twente over Ajax i supercupen. Året etter vant Twente KNVB-cupen.
Etter to sesonger i Twente, dro Preud'homme til Al-Shabab Riyadh. Under Preud'homme vant laget den saudi-arabiske ligaen for første gang på seks år og uten tap i serien. Preud'homme fikk kontraktsforlengelse, men litt over et år senere ble de enige om å avslutte kontrakten slik at Preud'homme kunne ta over i Club Brugge.
Søndag (album)

Søndag er et musikkalbum med Lars Bremnes Orkester, utgitt i 1997.
Union Rhythm Kings

Union Rhythm Kings er en norsk- svensk musikkgruppe innen tradisjonell new orleans jazz. Gruppen ble etablert av trombonisten Kristoffer Kompen i 2008.
Besetning; Bent Persson (Sverige), trompet, Lars Frank (Norge), klarinett og saxofon, Kristoffer Kompen (Norge), trombone, Jacob Ullberger (Sverige), banjo og gitar, Frans Sjöström (Sverige), bassaxofon, Morten Gunnar Larsen (Norge), piano,
Union Rhythm Kings har siden 2008 turnert en rekke ganger i Norge og Sverige der de har spilt på ulike jazzklubber, konserthus, kulturhus og jazzfestivaler som Oslo Jazzfestival og Gøteborg Jazzfestival, Molde Jazzfestival og Classic Jazzparty (Newcastle).
Bandet er en kombinasjon av svenske og norske musikere i to generasjoner, som har utviklet en genuin interesse for den tradisjonelle new orleans jazzen fra 1920 og 30 tallet.
Trichodocus

Utseende

Theocridini er små til middelsstore, brunlige trebukker.

Levevis

Som de fleste andre trebukker borer larvene i ved.

Utbredelse

Slekten er spredt utbredt i Afrika.
August Jensen

Karriere

Jensen viste seg frem på den internasjonale scenen for første gang under U23-VM i landeveissykling 2012, men kom i mål 13 minutter bak vinneren Aleksej Lutsenko fra Kasakhstan.
Under Arctic Race of Norway 2013 kom Jensen på andreplass i klatrekonkurransen bak Lars Petter Nordhaug. Sesongen etter vant Jensen klatretrøyen i Arctic Race of Norway 2014 foran slovenske Simon Špilak.
Hotel Norge Høsbjør

Hotel Norge Høsbjør ble åpnet den 18. desember 1919. Hotellet ble raskt anerkjent blant folk som hadde råd til hotellferier, og var godt besøkt fram til andre verdenskrig. Det ble anlagt golfbane i 1932.
Hotellet ble tegnet av arkitekten Rudolf Emanuel Jacobsen.
Under krigshandlingene våren 1940 var hotellet en tid brukt som feltsykehus, og i mai 1942 ble hotellet beslaglagt av Gestapo. Planen var å bruke hotellet som fødehjem for norske kvinner som skulle ha barn med tyske soldater («Lebensborn Mutterhilfe»), men etter et par måneder ble stedet tenkt overført til Vidkun Quisling. Dette protesterte eieren på, og det ble en større sak av det. Eiendommen ble levert tilbake til eieren den 15.mai 1943, men ble igjen beslaglagt og tatt i bruk av «Lebensborn» vinteren 1945.
Etter krigen ble hotelldriften tatt opp igjen, men stedet var nå ganske nedslitt. Det ble gjort flere investeringer, både fiskedam med ørret og et mindre skitrekk. Hotellet hadde også rideinstruktører og skiinstruktører, men golfbanen lot man gro igjen. Driften ble etter hvert vanskeligere, og hotellet ble stengt på 1970-tallet. Etter noen år med manglende vedlikehold, ble eiendommen solgt for 2,5 millioner kroner i 1984. Det ble gjennomført omfattende oppussing og vedlikehold, og mye inventar er gjenskaffet enten i original eller som kopier. Stedet framstår nå slik det gjorde på 1920-tallet, og brukes nå som konferansehotell og for større sluttede selskaper.
Høsbjør er et gammelt navn med opprinnelse i gammelnorsk ord for gråfjellet. Høsbjørgårdene ligger rett under Høsbjørkampen, øst for Brumunddal i Ringsaker.
Deutsche Oper (Berlin)

Deutsche Oper Berlin er et operahus i Berlin, beliggende i Bismarckstrasse i ortsteilen Charlottenburg i bydelen Charlottenburg-Wilmersdorf.  
Den opprinnelige bygningen sto ferdig 1911 som Deutsches Opernhaus, i den da selvstendige byen Charlottenburg. Operaen ble åpnet året derpå med Ludwig van Beethovens Fidelio. Etter at Charlottenburg ble del av Berlin i 1920 fikk operaen det nye navnet Städtische Oper i 1925. Operaen hadde da 2300 sitteplatser. 
I nazitiden støttet Joseph Goebbels operaen og tok tilbake navnet Deutsches Opernhaus. I 1935 ble den ombygd av Paul Baumgarten, en av Adolf Hitlers yndlingsarkitekter. I november 1943 ble huset ødelagt av alliert bombing. 
Nåværende bygning er fra 1961 etter planer av arkitekt Fritz Bornemann. Første forestilling her var Mozarts Don Giovanni. Samme år tok man dagens navn Deutsche Oper Berlin på initiativ av Ferenc Fricsay som en reaksjon på byggingen av Berlinmuren.
En minnestein, Der Tod des Demonstranten, over skytingen av Benno Ohnesorg i 1967, står ved operaen.
Du (Årets person i Time)

«Du» ble i 2006 valgt som Årets person i nyhetsmagasinet Time. Dette var en anerkjennelse av de millioner av personer som bidrar med brukergenerert innhold til wikis (som Wikipedia), YouTube, MySpace, Facebook og mangfoldet av deltakerdrevne, interaktive nettjenester.
Hendrik Verwoerd

Bakgrunn

Verwoerd kom fra en nederlandsk familie som da gutten var to år fulgte med sin boersympatiserende far til Sør-Afrika og var fra tolv års alder bosatt i Bulawayo i det som senere ble Zimbabwe. Han vokste opp i gode forhold og gennomførte studier i Stellenbosch.

Akademisk karriere

Fra 1925 var han bosatt i Tyskland, der han iakttok nazismens fremvekst med tiltagende interesse. Han publiserte fra 1926 et antall psykologiske bøker, og fikk i 1928 et professorat i psykologi i Stellenbosch, hvorpå hans politiske interesser kom til å begrenses til det sørafrikanske plan.

Politisk karriere

Som en tilhenger av James Hertzogs nasjonalistiske regjering sluttet Verwoerd seg til de boernasjonalistiske kretser, og ble i 1937 leder for partiets avis, Die Transvaler. I 1948 begav han seg inn i politikken. Han klarte ikke å bli valgt til parlamentet, men ble valgt til senator i et suppleringsvalg samme år. 
Han ble i 1950 minister for innfødtespørsmål i Daniel Malans regjering, og lanserte som en del av apartheidpolitikken bantustanprogrammet, som innebar at landets ikke-hvite befolkning skulle forflyttes til autonome reservater. Også det okkuperte Sørvestafrika skulle omfattes av denne beslutning. På grunn av sin politikk i denne perioden er han kjent som apartheids arkitekt, selv om han ikke var selve rasepolitikkens grunnlegger.
Verwoerds politiske visjon om bantustaner var på en måte samtidig et forsøk på å dempe den uttalte rasistiske retorikken fra sine forgjengere, som hadde sagt rett ut at de svarte var underlegne de hvite. Den nye retorikken lød at de svarte skulle behandles ikke som underlegne, men som annerledes. Det rasistiske momentet ble imidlertid forsterket i praksis, da fokuset på annerledesheten ble forsøkt vitenskapeliggjort, og kløften mellom hvite og svarte ble gjort bredere og mer sofistikert. Dessuten innebar apartheid at de svarte ble sittende igjen med den dårligste jorden, de dårligst betalte og hardeste jobbene, dårligst helsevesen og utdanning, og en svært lav rettssikkerhet. Jordfordelingen mellom det hvite Sør-Afrika og de forskjellige bantustanene er et godt eksempel på dette, da bantustanene som skulle huse den svarte majoriteten rommet kun 13% av Sør-Afrikas areal.
I 1966 ble Verwoerd myrdet av en medarbeider i parlamentet, Dimitri Tsafendas, som senere ble erklært sinnssyk.
Kintamanihund

Opprinnelse og alder

Kintamanihunden, som også kalles balinesisk fjellhund noen steder, oppsto trolig i fjellstrøkene rundt Kintamani på Bali for svært lenge siden. Et balinesisk sagn forteller at denne hunden opprinnelig oppsto for 600 år siden, fra en kinesisk chow-chow, men dette har ikke latt seg bekrefte. Det er også trolig at hunden er langt eldre enn 600 år.
En vitenskapelig genetisk studie, publisert i det velrenomerte tidsskriftet Journal of Heredity den 13. juli 2005, viser at kintamanihunden er nærmere beslektet med den australske dingoen og asiatiske hunderaser enn med europeiske. Studien sluttet derfor at kintamanihunden har oppstått fra en balinesisk (indonesisk) villhundtype og er svært nært beslektet med balihund.
Det arbeides i øyeblikket med å få kintamanihund akseptert som en egen hunderase i FCI. Den ble anerkjent som egen rase lokalt i april 2006.

Utseende, anatomi og fysikk

Kintamanihund er en forholdsvis kvadratisk og meget hurtig hund, med kort og glatt tilliggende pels. Disse hundene blir omkring 44-57 cm høye og veier normalt ca. 13-18 kg, avhengig av kjønn. Pelsen finnes i en rekke farger, fargekombinasjoner og mønstre, ofte med sort, gulbrun eller rødlig hvetefarget grunnfarge. Blant annet er det dokumentert hunder med tigerlignende stripemønster (som ikke må forveksles med tigering eller brindling).

Bruksområde

Kintamanihund er en typisk pariahhund. Som jakthund jakter den aktivt med både synet, luktesansen og hørselen. Den skal også være en fremragende vakthund og en god familiehund. Denne hunden har et meget høyt utviklet luktesans, noe som gjør den velegnet som ettersøkshund.

Lynne og væremåte

Kintamanihund er en svært livlig og aktiv hund. Den er leken og lojal mot de den kjenner og liker, men gjerne svært skeptiske til fremmede. Den trenger tidlig og massiv sosialisering i 4-8 ukers alder, og siden mye mosjon og psykiske utfordringer, for å trives som familiehund. De knytter seg sterkt til flokken (familien) og passer kun for mennesker som har erfaring med primitive hunder. Innad i flokken er den tolerant og kjælen, også mot egne barn.
Schweizeri

Et schweizeri var i Sverige på 1800-tallet en type kafé med alkoholservering. Benevnelsen ble til på starten av 1800-tallet, da innvandrede sveitsiske konditorer startet serveringssteder i Stockholm, der de serverte kaffe, te, sjokolade og likør.
Parallé

Transport

Ruta 15 forbinder Parallé med La Paloma og Cebollatí.
Takayuki Fujikawa

Karriere

Takayuki Fujikawa startet sin profesjonelle karriere i Verdy Kawasaki i 1981.
Caroline Ingalls

Biografi

Caroline Lake (Quiner) Ingalls hadde til sammen seks søsken, brødrene Joseph, Henry og Thomas, og søstrene Marth, Jane, Eliza og Martha Morse.
Da Caroline var fem år gammel omkom Carolines far, Henry Quiner i en ulykke på Michigansjøen. I 1849 giftet moren hennes seg på nytt, denne gangen med Frederick Holbrock og fikk ett barn med henne, Charlotte «Lottie» Holbrock. Caroline ble glad i den nye stefaren, og da Caroline fødte en sønn ble han oppkalt etter stefaren hennes.
Da Caroline var 16 år gammel begynte hun å jobbe som lærer, og den 1. februar 1860 giftet hun seg med Charles Ingalls. Sammen fikk de fem barn: Mary Amelia Ingalls, Laura Elizabeth Ingalls Wilder, Caroline «Carrie» Celestia Ingalls Swanzey, Charles Frederick «Freddie» Ingalls og Grace Pearl Ingalls Dow. Familien bodde i Wisconsin, Kansas, Minnesota og Dakota-territoriet. 
Caroline døde den 20. april 1924 i en alder av 84 år. Hun ligger i dag begravet i De Smet Cementry sammen med resten av familien, med unntak av Laura.
Stopp verden, jeg vil av

Stopp verden, jeg vil av! er en musikal skrevet av britiske Leslie Bricusse og Anthony Newley, flere ganger fremført i Norge. Dens urpremiere var 20. juli 1961 ved Queens Theatre i London med Newley i rollen som Little Chap, en tilårskommen klovn som blant annet vil gifte seg med sirkusdirektørens datter Evie.
Etter premieren ble den satt opp på Broadway (1962) og filmatisert (1966). Rollen som Lillemann ble spilt av Rolf Just Nilsen da forestillingen gikk på Edderkoppen (1963).
I moderne språkdrakt ble musikalen her hjemme oppsatt på Soria Moria Teater med Aril Martinsen i hovedrollen og Susanne Fuhr som Eva (1986). Ved Cassandra Teater (1997) hadde Helge B. Skjelstad hovedrollen.
Blant flere kjente sanger er kanskje «What kind of fool am I?» (i norsk oversettelse: Kva for ein klovn er eg?), den mest kjente, som i innspillingen med Sammy Davis (1962). Andre er «Gonna build a mountain» (Byggja opp eit høgfjell) og «Once in a lifetime» (Ein gong i livet).
GRB 060614

GRB 060614 var et bemerkelsesverdig gammaglimt som ble oppdaget av Swiftteleskopet 14. juni 2006. I 2011 ble det fremsatt en hypotese om at dette glammaglimtet kunne være et hvitt hull.
Teglverk

Teglverk er en fabrikk som produserer teglstein ved oppvarming av leire. Teglverkene ble derfor lokalisert ved betydelige leirforekomster, oftest nær elver under den marine grense. Etter hvert som leira ble tatt ut, oppsto det flere steder karakeristiske skålformede søkk i terrenget, som eksempelvis ved Jordal og Myraløkka (Bentse Teglverk) i Oslo.
Produksjon og bruk av teglstein ble introdusert i Norge av omreisende munker mot slutten av 1100-tallet. Gjennom tidene har det vært hundrevis av teglverk i Norge, der siste; Bratsberg teglverk, ble nedlagt 2014.
Den argentinske-brasilianske krigen

Bakgrunnen

De mange oppstandene i store deler av det tidlige visekongedømmet av Río de la Plata og anneksjonen av provinsene Rio Grande do Sul og Misiones Orientales av Portugal dannet bakgrunnen for den lokale oppstanden ledet av José Gervasio Artigas i provinsen Banda Oriental mot det spanske styret i 1811. Den frigjorde provinsen i 1813 sluttet seg til den såkalte «Liga Federal», en føderal liga av provinsene, som Provincia Oriental.
Fra den portugisiske kolonien Brasil som hadde annekterte de nordlige provinsene, invaderte 10 000 mann i august 1816 Banda Oriental som i fire år gjorde forbitret motstand. Men folket som kalte seg orientals (østbeboerne) var for dypt splittet for en samling mot den portugisiske invasjonen.
Etter Artigas og Liga Federal var påført et avgjørende nederlag i Slaget ved Tacuarembo den 22. januar 1820 av portugisierne, gikk ligaen i oppløsning mens Artigas måtte flyktet til Paraguay. Med de lokale aristokratiske familienes støtte ble Provincia Oriental annektert av Portugal under navnet Província Cisplatina 28. juli 1821. Det gav portugisierne en viktig strategisk posisjon med kontroll over Río de la Plata og sjøvegene til ligaens etterfølgeren, «Forente Provinsene av Río de la Plata»
Etter den brasilianske uavhengighetskrigen ble Província Cisplatina erklært av Dom Pedro I som del av keiserdømmet Brasil etter den var formelt annektert den 18. juli 1821.
Dalasau

Historie

Dalasauen har sin opprinnelse i den innblanding av leicestersau og delvis sjeviotsau i den gammelnorske sauen  som startet rundt 1860. Disse blandingstypene viste seg å konkurrere godt i vestlandske fjordbygder med godt sommerbeite og god foring om vinteren. På Voss var det et sterkt sauemiljø som utviklet en type som etterhvert ble kalt Vossasau og etter 1923 Dalasau.
Jagdschloss Glienicke

Historie

Slottet ble oppført mellom 1682 og 1693 av Charles Philippe Dieussart for den «store kurfyrsten» Fredrik Wilhelm. Under Fredrik I ble det bygget om og forskjønnet, men under Fredrik Wilhelm I benyttet som lasarett. Fredrik II gav det bort til en tapetfabrikant. Det tilhørte bl.a. Wilhelm von Türk, som brukte det som barnehjem. I 1859 lot prins Carl av Preussen slottet for sin sønn Friedrich Carl ombygge til barokk av hoffarkitekten Ferdinand von Arnim. I 1889 foretok Albert Geyer en rekke endringer på midtbygningen og oppførte et nytt tårn.
I 1939 overtok byen Berlin slottet. Fra 1990 er det oppført på UNESCOs liste over verdens kulturarv som en del av Slott og parker i Potsdam og Berlin.
Colette Flesch

Liv og virke

Familien bodde i Dudelange sør i Luxembourg, nær grensen til Frankrike. Faren arbeidet i stålindustrien. Familien flyktet under andre verdenskrig til Frankrike, der faren døde. Hun begynte på skolen i Frankrike og fortsatte etter krigen skolegangen i hjemlandet. 
Flesch dro til USA for å studere. Hun fullførte i 1960 bachelorgrad i statsvitenskap ved Wellesley College. Deretter studerte hun internasjonal politikk ved Fletcher School of Law and Diplomacy ved Tufts University, der hun avla mastergrad i 1961. Flesch har også studert ved The Hague Academy of International Law i Nederland.

Idrett

Flesch begynte som skoleelev med fekting og kom i 1953 med på landslaget. Hun deltok for Luxembourg i sommerolympiadene i Roma i 1960, Tokyo i 1964 og Mexico by i 1968. I 1967 ble hun kåret til årets idrettskvinne i Luxembourg.

Politikk

Etter studiene begynte Flesch å arbeide for Det europeiske økonomiske fellesskap i Brussel. Der arbeidet hun med landbruksspørsmål i fem år.
I 1968 stilte hun til valg for Det demokratiske parti og ble valgt til deputertkammeret i Luxembourg. Året etter, i 1970, ble hun ordfører i Luxembourg by. Hun var byens første kvinnelige ordfører. Hun beholdt ordførervervet til 1980.
Fra  1980 til 1984 var hun visestatsminister, utenriksminister, økonomi- og middelklasseminister og justisminister i regjeringen til Pierre Werner. Hun overtok regjeringsposten og statsrådsporteføljen til Gaston Thorn, som ble Europakommisjonens president.
Flesch engasjerte seg også i europeisk politikk. Hun var medlem av Europaparlamentet 1969–1980, 1984–1985, 1989–1990 og 1999–2004. Hun tilhørte den liberale og demokratiske gruppen, der hun også var viseformann, senere Det europeiske liberale og demokratiske partis gruppe. I 1990 ble hun generaldirektør i Europakommisjonen som sjef for generaldirektoratet for informasjon, kommunikasjon og kultur.
Skyting under Sentralamerikanske og karibiske leker 1935

Skyting under Sentralamerikanske og karibiske leker 1935. Skyting var en av fjorten sporter i de tredje sentralamerikanske og karibiske leker som ble arrangert i San Salvador i El Salvador i perioden 16. mars til 5. april 1935. Det var tredje gangen som skyting var med i de sentralamerikanske og karibiske leker. Det var fem øvelser, kun for menn. Cuba ble beste nasjon med to gullmedaljer foran El Salvador som også vant to gull.
Idrettslaget Brodd

Fotball

Klubbens A-lag i fotball spiller i 3. divisjon etter å ha rykket opp i 2014. Klubben var i 2011 Stavangers tredje beste etter Viking Fotballklubb og FK Vidar mens B-laget herrer spiller i 5. divisjon. Hjemmekampene spilles på Midjord idrettspark på Storhaug i Stavanger. Underlaget på banene er kunstgress. To baner.
Klubben er kjent for sitt utmerkede integreringsarbeid, og har høstet mye ros for blant annet prosjektet Idretten er Fargeblind. Storhaug er en bydel som har et stort innslag innvandrere, 25,5 prosent ifølge levekårsundersøkelsen i 2012.